Title: ประกาศคณะกรรมการว่าด้วยฉลาก ฉบับที่ 60 (พ.ศ. 2537) เรื่อง กำหนดกรดฟอร์มิกเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๖๐ (พ.ศ. ๒๕๓๗)
เรื่อง
กำหนดกรดฟอร์มิกเป็นสินค้าที่ควบคุมฉลาก

อาศัยอำนาจตามมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑  ให้กรดฟอร์มิกเป็นสินค้าที่ควบคุมฉลาก

ข้อ
๒ 
ประกาศฉบับนี้ไม่ใช้บังคับแก่กรดฟอร์มิกที่ผลิตเพื่อการส่งออก
ซึ่งได้ปฏิบัติตามเงื่อนไขดังต่อไปนี้
(ก)
กรดฟอร์มิกดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For Export Only
(ข)
กรดฟอร์มิกดังกล่าวต้องอยู่ในความครอบครองของผู้ประกอบธุรกิจเพื่อการส่งออกหรือผู้ผลิต
ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๓ 
กรดฟอร์มิกที่จะนำออกขายต้องจัดให้มีฉลากตามที่กำหนดไว้ในข้อ ๔

ข้อ
๔ 
ฉลากต้องมีข้อความเป็นภาษาไทยที่สามารถเห็นและอ่านได้ชัดเจน ปิดหรือติดไว้ที่ภาชนะบรรจุกรดฟอร์มิก
และข้อความในฉลากอย่างน้อยต้องมีสาระสำคัญ ดังต่อไปนี้
(๑)
ต้องแสดงข้อความเกี่ยวกับผู้ประกอบธุรกิจดังนี้
  (ก)
ในกรณีที่เป็นสินค้าที่ผลิตในราชอาณาจักร ให้ระบุชื่อผู้ผลิตและสถานที่ประกอบการของผู้ผลิต
  (ข)
ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการของผู้นำเข้า และประเทศที่ผลิต
  (ค)
ในกรณีที่เป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายอื่น
หรือเป็นสินค้าที่นำเข้าเพื่อการขายของผู้ประกอบธุรกิจรายอื่น
ผู้ที่เกี่ยวข้องจะตกลงกันให้ระบุเฉพาะชื่อผู้ประกอบธุรกิจและสถานที่ประกอบการของผู้ประกอบธุรกิจรายหนึ่งรายใดแต่เพียงรายเดียวแทนก็ได้
แต่ผู้ผลิตหรือผู้นำเข้านั้นจะต้องส่งสำเนาข้อตกลงดังกล่าวให้สำนักงานคณะกรรมการคุ้มครองผู้บริโภคทราบก่อนจะนำสินค้านั้นออกขาย
ถ้าผู้ผลิตหรือผู้นำเข้าหรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒)
คำว่า กรดฟอร์มิก
(๓)
ชั้นคุณภาพและความเข้มข้น
ระบุหน่วยเป็นร้อยละของน้ำหนักต่อปริมาตรหรือน้ำหนักต่อน้ำหนัก
(๔)
ขนาดบรรจุหรือปริมาณสุทธิ ระบุเป็นน้ำหนักสุทธิและปริมาตรสุทธิในหน่วยเมตริก
(๕)
ข้อแนะนำในการใช้
(๖)
คำเตือน

ข้อ
๕ 
ให้กรดฟอร์มิกที่นำเข้ามาในราชอาณาจักรเพื่อขายได้รับการยกเว้นไม่ต้องจัดให้มีฉลากขณะนำเข้าที่ด่านศุลกากร
แต่ต้องจัดให้มีฉลากตามประกาศฉบับนี้ก่อนที่จะนำออกขาย

ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๔
กุมภาพันธ์ พ.ศ. ๒๕๓๗
มาลดี  วสีนนท์
ประธานกรรมการว่าด้วยฉลาก

วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔

[๑] ราชกิจจานุเบกษา
เล่ม ๑๑๑/ตอนพิเศษ ๑๔ ง/หน้า ๓๒/๑๑ มีนาคม ๒๕๓๗